Դոնեցկի պատմագավառագիտական թանգարան

Դոնեցկի պատմագավառագիտական թանգարան (), թանգարան ՌԴ Ռոստովի մարզի Դոնեցկ քաղաքում։ Ամբողջական անվանումը` «Դոնեցկի պատմագավառագիտական թանգարան» մշակույթի համայնքային բյուջետային հաստատություն։

Պատմություն և նկարագրություն 
Դոնեցկի պատմագավառագիտական թանգարանը բացվել է 2005 թվականի օգոստոսին Դոնեցկ քաղաքի 50-ամյակի առթիվ։ Քաղաքը հիմնադրվել է Դոնի կազակների կողմից 1681 թվականին` որպես Գունդորովսկայա ստանիցա։ 1955 թվականին ստացել է ժամանակակից անվանումը Սևերսկի Դոնեց գետի ափին գտնվելու պատճառով։

Դոնեցկ քաղաքի ամբողջ պատմությունն արտացոլվում է թանգարանում։

Դոնեցկի պատմագավառագիտական թանգարանը բաղկացած է 9 ցուցասրահներից, որոնցում հավաքված են Դոնի կազակներին պատկանած հինավուրց իրեր, լուսանկարներ, փաստաթղթեր, գրքեր, կենցաղային առարկաներ։

«Մարտական փառք» ցուցասրահը ծանոթացնում է Հայրենական մեծ պատերազմի ճակատներում կռված տեղացիներին, Աֆղանստանում զոհված զինծառայողներին։ Ցուցափեղկերում ներկայացված են լուսանկարներ, պարգևներ, փաստաթղթեր, անձնական իրեր և այլ առարկաներ։ 

«Կազակական կուրեն» և «Կազակական կենցաղ» ցուցասրահներում ներկայացված են XVIII դարի վերջի - XX դարի կեսի կազակական կենցաղի առարկաներ` խոհանոցային պարագաներ, աշխատանքի գործիքներ, ձեռքի ալրաղաց։ Հատուկ հետաքրքրություն է առաջացնում XIX դարի տնային ջուլհակահաստոցը։

«Տիեզերագնացություն» ցուցասրահը ներկայացնում է Դոնեցկի պատվավոր բնակիչ տիեզերագնաց Յուրի Վլադիմիրովիչ Ուսաչովին։ Դահլիճում ներկայացված են նրա անձնական իրերը` աշխատանքային հագուստը, սկաֆանդրը, սաղավարտը և այլն։ Յուրի Ուսաչովը կատարել է տիեզերական չորս թռիչք։ Նա Ռուսաստանի Դաշնության հերոս է։

Քաղաքի արդյունաբերությունը, նրա ծագման, զարգացման պատմությունը և ծաղկումը ցուցադրվում են «Մեքենաշինություն», «Թեթև արդյունաբերություն», «Ածխային արդյունաբերություն» ցուցասրահներում։

«Դոնի երկրամասի բնությունը» ցուցասրահում ցուցադրվում են կենդանիների` աղվեսի, նապաստակների, ջրարջանման շան, ոզնու խրտվիլակներ։ Թռչուններից ներկայացված են բադերը, կտցարները, սպիտակ կարապները և այլն։ 

Նոր ցուցանմուշներին, ցուցահանդեսներին, հավաքածուներին Դոնեցկ քաղաքի բնակիչներն ու հյուրերը ծանոթանում են թանգարանի «Ցուցահանդեսային» սրահում։

«Ցուցահանդեսային» սրահում անցկացվում են թանգարանի զանգվածային միջոցառումները` ճանաչողական ժամերը, դասախոսությունները, թանգարանային դասերը, շնորհանդեսները, թեմատիկ և երաժշտական երեկոները։

Հասցե 
Թանգարանը գտնվում է հետևյալ հասցեով. 346330, ՌԴ, Ռոստովի մարզ, ք. Դոնեցկ, Խաղաղության պողոտա, 21։

Պատկերասրահ

Ծանոթագրություններ

Հղումներ 
  Քաղաք Դոնեցկ
  Ռոստովի մարզի Դոնեցկի քաղաքի պատմական տեղեկանք
  Գունդորովսկայա ստանիցա

Ռոստովի մարզի թանգարաններ